Temeljem članka 28. točka d) Zakona o kontroli vanjskotrgovinskog prometa roba dvojne namjene („Službeni glasnik BiH“, broj 53/16) i članka 61. stavak 2. Zakona o upravi („Službeni glasnik BiH“, br. 32/02 i 102/09), ministar vanjske trgovine i ekonomskih odnosa donosi

**NAPUTAK**

**O UVJETIMA I POSTUPKU IZDAVANJA ISPRAVA U**

**VANJSKOTRGOVINSKOM PROMETU ROBA DVOJNE NAMJENE**

**POGLAVLJE I . OPĆE ODREDBE**

**Članak 1.**

**(Predmet)**

Naputak o uvjetima i postupku izdavanja isprava u vanjskotrgovinskom prometu robom dvojne namjene (u daljnjem tekstu: Naputak) propisuje uvjete i postupak podnošenja zahtjeva, oblik i sadržaj zahtjeva, izdavanje i oduzimanje isprava, odbijanje zahtjeva za izdavanje isprava za vanjskotrgovinski promet robe dvojne namjene i obveze korisnika isprava u pogledu evidentiranja podataka o dobijenim ispravama, te dostavljanja potrebnih obavijesti i izvješća, sukladno Zakonu o kontroli vanjskotrgovinskog prometa roba dvojne namjene („Službeni glasnik BiH“, broj 53/16), (u daljnjem tekstu: Zakon).

**Članak 2.**

**(Značenje izraza)**

Izrazi korišteni u ovom Naputku imaju ista značenja kao i izrazi korišteni u Zakonu.

**Članak 3.**

**(Vrste isprava)**

1. Ministarstvo vanjske trgovine i ekonomskih odnosa (u daljnjem tekstu: Ministarstvo) izdaje sljedeće vrste dozvola za vanjskotrgovinski promet roba dvojne namjene:
2. dozvolu za izvoz robe dvojne namjene, koja može biti:

1) pojedinačna izvozna dozvola;

2) globalna izvozna dozvola;

3) opća izvozna dozvola;

1. dozvolu za brokering i
2. dozvolu za tehničku pomoć.
3. U vanjskotrgovinskom prometu robama dvojne namjene Ministarstvo izdaje i sljedeće vrste isprava:
4. međunarodni uvozni certifikat; i
5. potvrdu o prijemu robe dvojne namjene.
6. Oblik i sadržaj dozvola iz stavka (1) i isprava iz stavka (2) ovog članka propisani su Pravilnikom o obliku i sadržaju isprava u vanjskotrgovinskom prometu robe dvojne namjene.

**POGLAVLJE II. ZAHTJEVI ZA IZDAVANJE ISPRAVA I POSTUPANJE SA ZAHTJEVIMA**

**Članak 4.**

**(Zahtjev za izdavanje pojedinačne izvozne dozvole)**

1. Zahtjev za izdavanje pojedinačne izvozne dozvole podnosi se Ministarstvu, na obrascu Z1, koji je sastavni dio ovog Naputka.
2. Uz zahtjev je potrebno priložiti sljedeće dokumente:
3. izvornik isprave o krajnjoj uporabi robe dvojne namjene, sukladno članku 16. stavak (2) Zakona;
4. kopiju suglasnosti ili dozvole nadležnog tijela za obavljanje djelatnosti, ako je posebnim zakonskim propisima predviđena obveza pribavljanja odgovarajućeg odobrenja za obavljanje te djelatnosti;
5. kopiju dokumenta o podrijetlu robe dvojne namjene;
6. kopiju dokumenta u kojma se navode tehničke karakteristike robe dvojne namjene, a kad se radi o kemikalijama i sigurnosno-tehnički list;
7. original ili ovjerenu kopiju ugovora sklopljenog s uvoznikom, odnosno predračun i narudžbu te ovjerenu kopiju ugovora sklopljenog s mogućim posrednikom; i
8. dokaz o uplaćenoj administrativnoj pristojbi za podnošenje zahtjeva i za izdavanje dozvole.
9. Podnositelj je zahtjeva dužan navesti točan kontrolni broj iz važeće Liste roba dvojne namjene, kao i pripadajuću tarifnu oznaku iz Carinske tarife BiH.

**Članak 5.**

**(Zahtjev za izdavanje globalne izvozne dozvole)**

(1) Zahtjev za izdavanje globalne izvozne dozvole podnosi se Ministarstvu na obrascu Z1.

(2) Podnositej je zahtjeva pored dokumenata iz članka 4. ovog Naputka dužan dostaviti i dokaz o uspostavljenom Programu unutarnje usklađenosti (ICP) iz članka 5. Naputka o provedbi nadzora.

**Članak 6.**

**(Zahtjev za izdavanje potvrde o korištenju opće izvozne dozvole)**

1. Opća izvozna dozvola izdaje se sukladno članku 10. stavak (3) Zakona, za određenu robu dvojne namjene i određene države uvoznice, za korištenje pod određenim uvjetima i podliježe obvezi objavljivanja u „Službenom glasniku BiH“.
2. Izvoznik robe dvojne namjene može koristiti opću izvoznu dozvolu na temelju potvrde o korištenju opće izvozne dozvole.
3. Zahtjev za izdavanje potvrde o korištenju opće izvozne dozvole iz stavka (2) ovog članka podnosi se Ministarstvu, na obrascu Z2, koji je sastavni dio ovog Naputka.

(4) Opća izvozna dozvola važi sve dok je Ministarstvo ne ukine.

**Članak 7.**

**(Zahtjev za izdavanje dozvole za brokering)**

1. Zahtjev za izdavanje dozvole za pružanje brokerskih usluga s robom dvojne namjene podnosi se Ministarstvu, na obrascu Z3, koji je sastavni dio ovog Naputka.
2. Pored dokumenata iz članka 4. ovog Naputka podnositelj je zahtjeva dužan priložiti original ili ovjerenu kopiju ugovora sklopljenog s poduzećem koje izvozi robu, odnosno predračun i ovjerenu kopiju izvozne dozvole države izvoznice.

**Članak 8.**

**(Zahtjev za izdavanje dozvole za tehničku pomoć)**

1. Zahtjev za izdavanje dozvole za pružanje tehničke pomoći s robom dvojne namjene podnosi se Ministarstvu, na obrascu Z4, koji je sastavni dio ovog Naputka.
2. Pored dokumenata iz članka 4. ovog Naputka podnositelj je zahtjeva dužan priložiti original ili ovjerenu kopiju ugovora sklopljenog s poduzećem koje prima usluge tehničke pomoći s robom dvojne namjene.

**Članak 9.**

**(Zahtjev za izdavanje međunarodnog uvoznog certifikata)**

1. Zahtjev za izdavanje međunarodnog uvoznog certifikata za robe dvojne namjene podnosi se Ministarstvu, na obrascu Z5, koji je sastavni dio ovog Naputka.
2. Uz zahtjev se prilažu sljedeći dokumenti:
3. ovjerena kopija suglasnosti ili dozvole nadležnog tijela za obavljanje djelatnosti, ako je posebnim zakonskim propisima predviđena obveza pribavljanja odgovarajućeg odobrenja za obavljanje te djelatnosti;
4. kopija dokumenta o podrijetlu robe dvojne namjene;
5. kopija dokumenata u kojima se navode tehničke karakteristike robe dvojne namjene, a kad se radi o kemikalijama i sigurnosno-tehnički list;
6. ovjerena kopija ugovora, sklopljenog s pravnom osobom od koje se roba uvozi, odnosno predračun i narudžba;
7. izjava krajnjeg korisnika, sukladno članku 17. Zakona;
8. dokaz o uplaćenoj administrativnoj pristojbi za podnošenje zahtjeva i za izdavanje isprave.

**Članak 10.**

**(Zahtjev za izdavanje potvrde o primitku robe dvojne namjene)**

1. Zahtjev za izdavanje potvrde o primitku robe dvojne namjene podnosi se Ministarstvu, na obrascu Z6, koji je sastavni dio ovog Naputka.
2. Uz zahtjev se prilažu sljedeći dokumenti:
3. ovjerena kopija ugovora sklopljenog sa pravnom osobom-izvoznikom od koje je roba uvezena, odnosno račun;
4. izjava krajnjeg korisnika, sukladno članku 17. stavak (2) Zakona;
5. kopija jedinstvene carinske deklaracije i prijevozne dokumentacije prema kojoj je roba uvezena na teritorij Bosne i Hercegovine;
6. dokaz o uplaćenoj administrativnoj pristojbi za podnošenje zahtjeva i za izdavanje isprave.

**Članak 11.**

**(Dodatni uvjeti)**

(1) Sva dokumentacija koja se dostavlja uz zahtjeveiz čl. 4. do 10. ovog Naputka treba biti prevedena na jedan od jezika koji je u službenoj uporabi u BiH, a prijevod treba biti ovjeren pečatom sudskog tumača.

(2)Podnositelj zahtjeva za izdavanje dozvola i isprava iz čl. 4. do 10. ovog Naputka dužan je, na zahtjev Ministarstva, dostaviti i dodatne podatke i isprave kojima dokazuje svoje navode u zahtjevu.

(3) Podnositelj zahtjeva za izdavanje dozvola i isprava iz čl. 4. do 10. ovog Naputka odgovoran je za točnost i istinitost podataka navedenih u zahtjevu.

(4) Svi zahtjevi trebaju biti popunjeni uredno, čitljivo i u cjelini, na način da se u sve rubrike zahtjeva unesu potrebni podatci.

**Članak 12.**

**(Postupanje sa nepotpunim i neurednim zahtjevima)**

(1) U slučaju podnošenja neurednog ili nepotpunog zahtjeva za izdavanje dozvola ili isprava ili u slučaju kada uz zahtjev nije dostavljena potrebna dokumentacija, Ministarstvo je dužno pozvati podnositelja zahtjeva, da u roku od 15 dana otkloni nedostatke, odnosno upotpuni zahtjev.

(2) Ukoliko podnositelj zahtjeva ne postupi u skladu sa navodima iz stavka (1) ovog članka, smatrat će se da je odustao od zahtjeva i donijet će se zaključak o obustavi postupka.

**Članak 13.**

**(Odbijanje zahtjeva)**

Ukoliko nisu ispunjeni svi traženi uvjeti za izdavanje isprava u vanjskotrgovinskom prometu robom dvojne namjene, propisani Zakonom i ovim Naputkom, Ministarstvo će odbiti zahtjev za izdavanje isprave, sukladno članku 20. Zakona.

**Članak 14.**

**(Izdavanje isprava)**

Ukoliko su ispunjeni svi traženi uvjeti za izdavanje isprava u vanjskotrgovinskom prometu robom dvojne namjene, propisani Zakonom i ovim Naputkom, Ministarstvo je dužno izdati dozvole i isprave iz članka 3. st. (1) i (2) ovog Naputka, u rokovima propisanim u čl. 17., 18. i 19. Zakona.

**Članak 15.**

**(Oduzimanje isprave)**

Oduzimanje izdane isprave, vrši Ministarstvo, pod uvjetima propisanim u članku 21. Zakona.

**POGLAVLJE III. OBVEZE KORISNIKA ISPRAVA**

.

**Članak 16.**

**(Obveze izvoznika i brokera)**

Izvoznik, odnosno broker koji je dobio izvoznu dozvolu, odnosno dozvolu za brokering mora poštivati sve uvjete navedene u dozvoli, a posebno:

1. navedena izvezena roba mora odgovarati opisu robe navedenom u izvoznoj dozvoli;
2. količina i vrijednost izvezene robe mora odgovarati količini i vrijednosti navedenoj u izvoznoj dozvoli;
3. izvoz mora biti izvršen do datuma važenja izvozne dozvole;
4. transport izvezene robe se mora izvršiti na odredište koje je navedeno u izvoznoj dozvoli; i
5. svi posebni uvjeti, navedeni u izvoznoj dozvoli, moraju biti ispunjeni.

**Članak 17.**

**(Obveze pružatelja usluge tehničke pomoći)**

Pružatelj usluge tehničke pomoći ima sljedeće obveze:

1. pružena usluga mora odgovarati opisu usluge navedenom u dozvoli;
2. rokovi i uvjeti pod kojima je dozvola za pružanje tehničke pomoći izdana, moraju biti ispoštovani.

**Članak 18.**

**(Obveze uvoznika)**

1. Uvoznik koji je dobio ispravu iz članka 3. stavak (2) točka a) ovog Naputka mora poštivati sve uvjete navedene na ispravi, a posebno sljedeće:
2. navedena uvezena roba mora odgovarati opisu navedenom u ispravi;
3. količina i vrijednost uvezene robe mora odgovarati količini i vrijednosti navedenoj u ispravi;
4. uvoz mora biti izvršen u roku važenja isprave;
5. transport uvezene robe se mora obaviti do odredišta koje je navedeno u ispravi;
6. isporučena roba se mora nalaziti na adresi navedenoj u ispravi;
7. posebni uvjeti navedeni u ispravi moraju biti ispunjeni.
8. U slučaju izvoza prethodno uvezene robe mora se zatražiti izvozna dozvola Ministarstva.
9. O prodaji uvezene robe na teritoriju BiH uvoznik je dužan voditi detaljnu evidenciju, te od kupca zatražiti izjavu da se navedena roba neće izvoziti bez dozvole Ministarstva.

**Članak 19.**

**(Povrat neiskorištene isprave)**

Neiskorištenu dozvolu iz članka 3. stavak (1) kao i neiskorištenu ispravu iz članka 3. stavak (2) točka a) ovog Naputka korisnik dozvole ili isprave dužan je vratiti Ministarstvu, u roku od osam dana od isteka dozvole, odnosno isprave, uz pisano obrazloženje razloga neiskorištenosti.

**Članak 20.**

**(Obavijest o gubitku isprave)**

U slučaju gubitka isprave iz članka 3. st. (1) i (2) ovog Naputka, korisnik isprave dužan je odmah obavijestiti Ministarstvo, koje je u obvezi donijeti rješenje o prestanku važenja isprave.

**Članak 21.**

**(Izvješćivanje)**

(1) Korisnik dozvole iz članka 3. stavak (1) ovog Naputka dužan je dostaviti Ministarstvu pisanu obavijest o realizaciji dozvole, sukladno članku 23. stavak (1) Zakona.

(2) Korisnik opće izvozne dozvole dužan je pisanim obavještenjem najaviti Ministarstvu točan datum početka korištenja dozvole, te tromjesečno izvješćivati Ministarstvo o njenom korištenju.

(3) Korisnik isprave iz članka 3. stavak (2) točka a) ovog Naputka dužan je dostaviti pisanu obavijest o realizaciji, sukladno članku 23. stavak (2) Zakona.

(4) Korisnik dozvole iz članka 3. stavak (1) ovog Naputka dužan je, na zahtjev Ministarstva, dostaviti potvrdu o primitku robe ili usluge, sukladno članku 23. stavak (3) Zakona.

(5) Korisnik dozvole iz članka 3. stavak (1) te korisnik isprave iz članka 3. stavak (2) točka a) ovog Naputka dužan je Ministarstvu dostaviti pisanu obavijest o svim promjenama podataka, sukladno članku 23. stavak (4) Zakona.

**Članak 22.**

**(Vođenje evidencije)**

Korisnici dozvola iz članka 3. stavak (1) i korisnici isprava iz članka 3. stavak (2) točka a) ovog Naputka dužni su voditi urednu evidenciju o dobijenim dozvolama i ispravama, sukladno članku 25. Zakona.

**POGLAVLJE IV. PRIJELAZNE I ZAVRŠNE ODREDBE**

**Članak 23.**

**(Prestanak važenja)**

Stupanjem na snagu ovog Naputka prestaje važenje Naputka o uvjetima i postupku za izdavanje isprava za vanjskotrgovinski promet roba i usluga od strateške važnosti za sigurnost Bosne i Hercegovine („Službeni glasnik BiH“, broj 19/10).

**Članak 24.**

**(Stupanje na snagu)**

Ovaj Naputak stupa na snagu osmog dana od dana objavljivanja u „Službenom glasniku BiH“.

Broj:03-3-02-333/17 **MINISTAR**

26. siječnja 2017. godine **Mirko Šarović**

Sarajevo

Objavljeno u „Službenom glasniku BiH“ broj 12/17 od 21. 02. 2017. godine

***Ovaj tekst je za internu uporabu, i na isti se ne može pozivati prilikom službene uporabe***